উপর্যুক্ত এসব রূপকথা ও লোককথায় অকল্যাণ ও অমঙ্গলের শক্তির বিপরীতে শুভচেতনা জয়ী হয়। কিন্তু এর পরতে পরতে ছাড়িয়ে আছে রোমাঞ্চ। উপভোগ্য এ-রোমাঞ্চের ভেতরে একসময় দেখা যায় রাক্ষস-খোক্কসের সব অপকৌশল ধরা পড়ে গেছে। বেঙ্গমা-বেঙ্গমি বা ভূত-পেত্নির রহস্যও উন্মোচিত হয়েছে। এমন প্রতীকী ঘটনা প্রাত্যহিক জীবনের সঙ্গে সংগতিসূচক। দৈনন্দিন জীবনযাপনে আমাদের নানা ক্ষেত্রে যে কৌশলী ভূমিকা কিংবা শ্রেষ্ঠত্বের যে বলিহারী আকাঙক্ষা তা রূপকথার গল্পে বা কৌশলগত ফ্রেমে কিংবা সর্বদৈশিক রূপকথার কাহিনি-ঐক্যে – অনেকটা মিলে যায় – মেলবন্ধনও রচনা করে। অশুভশক্তির বিপরীতে যে-শান্তি, মিলেমিশে বসবাসের যে-আকাঙক্ষা – বস্ত্তত তাই ঠাকুরমার ঝুলির আকর্ষণবিন্দু। কিশোরদের নিকট গ্রন্থটির আগ্রহের কেন্দ্রও মূলত তাই। নীলকমল লালকমল গল্পে অতিপ্রাকৃত শক্তির তৎপরতা আছে। অলৌকিকত্ব কিংবা দ্বন্দ্বশীলতার বিষয়টিও এ-গল্পে কম নয়। এছাড়া জাদুমন্ত্রের কলাকৌশলও বিদ্যমান। ডালিম কুমার গল্পটিও এরকম। এসব গল্পে শুভবুদ্ধির জয় আর অশুভ-অপশক্তির পরাজয় ঘটেছে। এক্ষেত্রে মন্ত্র বা জাদুর যে কলাকৌশল তা সমাজের ভালো কিংবা উন্নত কিছুর দিকনির্দেশনা প্রদান করে। প্রসঙ্গত, ঠাকুরমার ঝুলিতে অপশক্তির শিকার হতে দেখা যায়, প্রধানত নারীদের। কেন? পুরুষতান্ত্রিক সমাজে নারীদের শোষণ ও পরিত্রাণ উভয়ই করেছে ‘পুরুষ’ (যেহেতু পুরুষ মূল্যবোধের ওপর প্রতিষ্ঠিত সমাজ) দৃষ্টিকোণ থেকে। মন্ত্র বা জাদুবলে নারী বিপদে পড়লে প্রধানত পুরুষরাই এগিয়ে এসেছে, এবং সেটাই তার কৃতিত্ব, নারীও সেটি চায় – ফলে নারী-উদ্ধারের কাজটি পুরুষদেরই, প্রকারান্তরে পুরুষ-আস্থাও নারীদের। তাতেই পুরুষের বল বৃদ্ধি কিংবা সামাজিক মর্যাদা সাবলীল থাকে। আর নারীর লৈঙ্গিক ব্যাপারটি